[{"text_idx": "#000001", "text": "10 rownd o gemau sydd i fynd tan yr hollt yn nghynghrair y Cymru Premier JD ac mae\u2019r ras i gyrraedd y Chwech Uchaf yn dechrau poethi."}, {"text_idx": "#000004", "text": "Wedi 12 ge\u0302m mae\u2019r Bala\u2019n hafal ar bwyntiau gyda Chaernarfon a Phen-y-bont yn y 3ydd safle, 13 o bwyntiau y tu o\u0302l i\u2019r Seintiau Newydd, ac efallai bod y freuddwyd o gipio\u2019r bencampwriaeth wedi llithro o\u2019u gafael yn barod."}, {"text_idx": "#000005", "text": "Er hynny, mae\u2019r Bala mewn safle da i sicrhau lle yn y Chwech Uchaf am y nawfed tymor yn olynol, tra bod Aberystwyth yn dechrau\u2019r penwythnos driphwynt y tu o\u0302l i Met Caerdydd yn y 6ed safle."}, {"text_idx": "#000006", "text": "Dyw Aberystwyth heb lwyddo i gyrraedd y Chwech Uchaf ers tymor 2014/15, ond mae\u2019r criw o Geredigion yn un o ddim ond dau glwb sydd wedi bod yn holl-bresennol yn Uwch Gynghrair Cymru ers ffurfio\u2019r gynghrair yn 1992 (gyda\u2019r Drenewydd)."}, {"text_idx": "#000007", "text": "Mae Aberystwyth wedi ennill eu pedair ge\u0302m gartref ddiwethaf yn y gynghrair o 2-1, ond dyw ti\u0302m Anthony Williams heb ennill oddi cartref yn y gynghrair ers curo Airbus ar y penwythnos agoriadol (Air 1-2 Aber)."}, {"text_idx": "#000008", "text": "Mae\u2019r Bala wedi ennill saith o\u2019u naw ge\u0302m ddiwethaf ym mhob cystadleuaeth, gyda\u2019r unig golled yn ystod y rhediad hwnnw yn dod yn erbyn y pencampwyr, Y Seintiau Newydd."}, {"text_idx": "#000009", "text": "Dyw Aberystwyth heb gadw llechen la\u0302n yn y gynghrair eleni, ac mae\u2019r Bala ar rediad o wyth ge\u0302m heb golli yn erbyn y Gwyrdd a\u2019r Duon (ennill 7, cyfartal 1)."}, {"text_idx": "#000011", "text": "Mae\u2019r Drenewydd wedi llithro \u2018no\u0302l i safleoedd y cwymp i gadw cwmni i Airbus UK sydd yn bell y tu o\u0302l i weddill y pac ar o\u0302l casglu dim ond un pwynt o\u2019u 12 ge\u0302m hyd yma, ond yna colli triphwynt am chwarae chwaraewr anghymwys."}, {"text_idx": "#000013", "text": "Fe orffenodd hi\u2019n 4-4 mewn ge\u0302m gyffrous rhwng y ddau glwb ar y Maes Awyr ym mis Medi, ble sgoriodd Airbus hanner eu goliau cynghrair y tymor yma (wyth go\u0302l mewn 12 ge\u0302m)."}, {"text_idx": "#000014", "text": "Dyw\u2019r Drenewydd ond wedi ennill un o\u2019u saith ge\u0302m gynghrair ddiwethaf (colli 5, cyfartal 1), a dyw\u2019r Robinaid chwaith ond wedi ennill un o\u2019u saith ge\u0302m gartref ddiwethaf yn y gynghrair (colli 5, cyfartal 1)."}, {"text_idx": "#000015", "text": "Mae ti\u0302m Chris Hughes wedi sicrhau eu lle\u2019n Ewrop yn y ddau dymor diwethaf, ac wedi gorffen yn y Chwech Uchaf yn y ddau dymor cyn hynny, ond er yr holl lwyddiant diweddar, osgoi\u2019r cwymp bydd y prif darged i\u2019r Drenewydd eleni \u2013 ond efallai bod y mynydd honno yn un rhy fawr i Airbus ei dringo erbyn hyn."}, {"text_idx": "#000017", "text": "Mae Caernarfon a Pen-y-bont yn hafal ar bwyntiau yn y ras i gyrraedd y Chwech Uchaf a\u2019r frwydr i sicrhau lle\u2019n Ewrop."}, {"text_idx": "#000019", "text": "Ar o\u0302l gorfod dibynnu ar eu canlyniadau cartref i gasglu eu pwyntiau eleni (ennill 6 o\u2019u 7 ge\u0302m ar yr Oval) roedd y Cofis yn falch o gael ennill oddi cartref am y tro cyntaf y tymor yma yn erbyn Met Caerdydd y penwythnos diwethaf (Met 0-3 Cfon)."}, {"text_idx": "#000020", "text": "Mae\u2019r Cofis wedi ennill eu dwy ge\u0302m ddiwethaf yn erbyn Pen-y-bont ac hynny heb ildio go\u0302l, felly bydd Huw Griffiths yn ysu i allu parhau a\u0302\u2019r record hwnnw er mwyn cymryd cam yn nes at selio lle yn y Chwech Uchaf."}, {"text_idx": "#000022", "text": "Ar o\u0302l ennill eu dwy ge\u0302m agoriadol mae\u2019r Fflint wedi stryffaglu gyda dim ond dwy fuddugoliaeth mewn 10 ge\u0302m gynghrair, a\u2019r ddwy yn erbyn Airbus UK sydd ar waelod y tabl."}, {"text_idx": "#000023", "text": "A gyda dim ond un buddugoliaeth yn eu 11 ge\u0302m ddiwethaf ym mhob cystadleuaeth mae\u2019r hwyliau\u2019n isel yng nghamp Hwlffordd hefyd."}, {"text_idx": "#000024", "text": "Mae Hwlffordd yn dechrau\u2019r penwythnos yn hafal ar bwyntiau gyda\u2019r Drenewydd (11eg) ar o\u0302l ennill dim ond tair o\u2019u 12 ge\u0302m gynghrair hyd yma."}, {"text_idx": "#000025", "text": "Roedd yr Adar Gleision ar frig y gynghrair wedi\u2019r dair ge\u0302m agoriadol, ond ers hynny mae Hwlffordd wedi colli saith o\u2019u naw ge\u0302m gynghrair yn ogystal a\u0302 cholli yn erbyn timau o\u2019r adrannau i\u0302s yng Nghwpan Nathaniel MG ac yng Nghwpan Cymru."}, {"text_idx": "#000026", "text": "Mae\u2019r Fflint wedi ennill eu dwy ge\u0302m gartref ddiwethaf yn erbyn Hwlffordd, a gyda dim ond triphwynt yn gwahanu\u2019r Sidanwyr a Met Caerdydd (6ed) byddai buddugoliaeth arall yn gallu codi ti\u0302m Lee Fowler i\u2019r Chwech Uchaf."}, {"text_idx": "#000029", "text": "Ers eu ge\u0302m ddi-sgo\u0302r yn erbyn Y Drenewydd ar y penwythnos agoriadol mae\u2019r Seintiau wedi ennill 11 ge\u0302m gynghrair yn olynol, a dyw\u2019r clwb o Groesoswallt ond wedi colli un o\u2019u 31 ge\u0302m ddiwethaf yn y Cymru Premier JD (YSN 0-1 Dre)."}, {"text_idx": "#000030", "text": "Yn ystod y rhediad hwnnw mae\u2019r Seintiau wedi ennill 26 ge\u0302m, colli unwaith a chael pedair ge\u0302m gyfartal, gyda un o rheiny yn erbyn eu gwrthwynebwyr y penwythnos yma (Met 1-1 YSN \u2013 26/02/22)."}, {"text_idx": "#000031", "text": "Does gan Met Caerdydd ddim record wych oddi cartref (colli 4 o\u2019u 5 ge\u0302m oddi cartref ddiwethaf yn y gynghrair), a dyw\u2019r myfyrwyr heb ennill ge\u0302m gynghrair yng ngogledd Cymru ers Rhagfyr 2021 (Cefn 1-3 Met)."}, {"text_idx": "#000032", "text": "Enillodd Met Caerdydd yn Neuadd y Parc ym mis Rhagfyr 2019 (YSN 1-2 Met), ond ers hynny dyw bechgyn y brifddinas ond wedi ennill tair o\u2019u 20 ge\u0302m gynghrair yn y gogledd (Ffl 0-1 Met, Cefn 1-2 Met, Cefn 1-3 Met)."}, {"text_idx": "#000035", "text": "Mae Cei Connah wedi torri\u2019n glir yn yr ail safle ar o\u0302l ennill naw ge\u0302m yn olynol gan ildio dim ond ddwywaith yn ystod y rhediad rhagorol hwnnw."}, {"text_idx": "#000037", "text": "Mae ti\u0302m Andrew Stokes wedi profi eu bod yn sicr yn barod i ymladd i gadw eu lle yn yr uwch gynghrair, ond dyw Pontypridd heb ennill dwy ge\u0302m gynghrair yn olynol ers eu dyrchafiad."}]